Byna 40 000 staatsdienswerkers doen aansoek vir R350-toelaag(Argieffoto: Ian Landsberg/ANA) Altesaam 39 672 staatsdienswerkers het aansoek gedoen vir die R350-Sassa-welsynstoelaag. Dr Mimmy Gondwe, die DA se skadu-adjunkminister van staatsdiens en administrasie, het gesê sy party doen ŉ beroep op die Suid-Afrikaanse agentskap vir maatskaplike sekerheid (Sassa) en die departement van maatskaplike ontwikkeling om dringend bystand te bekom van die departement van staatsdiens en administrasie om die ondersoek af te handel oor die staatsdienswerkers wat aansoek gedoen het vir die welsynstoelaag. ŉ Ondersoek oor 241 staatsdienswerkers wat die toelaag vir die maand van Mei 2020 ontvang het, duur ook voort. “Teen Februarie 2021 het ŉ verstommende 39 672 staatsdienswerkers aansoek gedoen vir die toelaag. Geen dissiplinêre stappe of regstappe is egter gedoen nie, omdat die Sassa-geleide ondersoek oor hul aansoeke nog steeds voortduur,” het Gondwe gesê. Dit is onthul in Lindiwe Zulu, minister van maatskaplike ontwikkeling, se geskrewe antwoord in reaksie op ŉ parlementêre vraag deur die Demokratiese Alliansie. Zulu het gesê geen regstappe is tot dusver geneem om die toelae te verhaal wat aan die 241 staatsdienswerkers oorbetaal is nie, omdat dié ondersoek ook voortduur. ŉ Bedrag van R84 350 is in Mei 2020 aan staatsdienswerkers uitbetaal. “Die DA verwelkom die feit dat die departement sedertdien stelsels in plek gestel het om te verhoed dat staatsdienswerkers op ŉ bedrieglike en/of onwettige wyse aansoek doen of ŉ welsynstoelaag ontvang, en dat Sassa ŉ stelsel geïmplementeer het om seker te maak dat staatsdienswerkers nie die toelaag ontvang nie, deur die ID-nommers na te gaan van nuwe en goedgekeurde aansoekers teen die verskeie databasisse soos Persal en Persol. Ons is egter bekommerd dat die ondersoek na die 39 672 staatsdienswerkers nog nie afgehandel is nie,” het Gondwe bygevoeg. “Beslissende dissiplinêre en regstappe moet gedoen word teen dié werknemers. Die welsynstoelaag is uitsluitlik bedoel vir die mees kwesbare lede van ons gemeenskap en moenie misbruik word deur staatsdienswerknemers wat ŉ maandelikse salaris uit staatskoffers ontvang nie.”